Rritet hendeku mes të pasurve dhe të varfërve
Oxfam thotë se 1 përqind e popullsisë së botës në vitin 2016 pritet të zotërojë mbi 50 përqind të pasurisë globale
Në vitin 2016 pasuria e 1 përqind të të pasurve të botës, të marrë së bashku, do të tejkalojë pasurinë e 99 përqind të popullsisë globale, në bazë të një studimi të organizatës bamirëse Oxfam. Siç njofton nga Londra korrepondenti i Zërit të Amerikës, Henry Ridgwell, aktivistët e luftës kundër varfërisë po kërkojnë që politikanët të marrin masa për ngushtimin e hendekut mes të pasurve dhe të varfërve. Oxfam thotë se rritja e pabarazisë po e pengon luftën kundër varfërisë globale. Kur 1 në 9 njerëz në botë nuk kanë ushqim të mjaftueshëm, rritja e hendekut mes të pasurve dhe të varfërve është skandaloze, thotë Max Lawson i organizatës Oxfam. Raporti publikohet ndërkohë që udhëheqës global të biznesit dhe politikës po përgatiten të mblidhen në Davos të Zvicrës për Forumin Ekonomik Botëror. Aktivistë, si Max Lawson, po u bëjnë thirrje politikanëve të përpiqen për ngushtimin e pabarazisë ekstreme, duke filluar me rritjen e taksave për të pasurit. Sipas të dhënave të bankës Credit Suisse dhe të Forbes-it, Oxfam thotë se 1 përqind e njerëzve më të pasur zotëron 48 për qind të pasurisë së botës dhe vitin e ardhshëm kjo pritet të arrijë në mbi 50 përqind. Profesor Andy Green i Institutit të Edukimit në thotë se ka një numër faktorësh që kontribojnë në rritjen e pabarazizë. Profesor Green thotë se fuqia është përdorur për të influencuar politikat e qeverive. Së bashku me argumentin moral dhe ekonomik, ekzistojnë edhe lidhjet mes pabarazisë ekonomike dhe dhunës, duke përfshirë terrorizmin, thotë Profesor Tim Krieger i Universitetit të Freiburgut në Gjermani, i cili foli përmes Skype-it. Analistët thonë se një nga rajonet ku rritja e pabarazisë ekonomike ka shkaktuar trazira sociale vitet e fundit është Evropa jugore. Në Greqi, vendi më i goditur nga kriza ekonomike globale, politika ekstreme është në rritje, dhe sondazhet tregojnë se partia e majtë Syriza pritet të fitojë zgjedhjet e javës së ardhshme.